  Виталий Пронин Ижысь кужмо спортсменъёс арлы быдэ бадӟым балэ люкаськыло. Таӵе ужрад туэ 15-тӥзэ ортчиз.Залэ люкаськемъёс шоры учкыса, уд но малпа, соос кужмо спортсменъёс шуыса. Огзылэсь шоголь мукетсы дӥсяськемын, нылъёс ӝужыт беро пыдкукъёсын. Чеберайёс но тӥни. 15-тӥзэ ортчись балэ люкаськемын устоосыз пӧлысь устоосыз спортсменъёс, тренеръёс, дышетӥсьёс. Тужгес шудооссэ данъян грамотаосын но Ника статуэткаосын пусйизы.Туннэ нуналлы шаерамы кылдытэмын но ужа спортъя 67 федерация. Тросэз спортсменъёсмы Россилэсь данзэ кунгож сьӧрын утё, Олимпиадаосын вормонъёс басьто. Берло аръёсы кун ласянь но бадӟым саклык висъяське, асьме улосын гинэ арлы быдэ тол но гужем шудонъёс ортчо, бадӟым стадионъёс но куас базаос пуктӥсько. Со шӧдӥське спортсменъёслэн вормонъёссы вылын но. Егитъёслэн нырысетӥ тол Олимпиадазы дыръя Россиысь команда 5 зарни медаль басьтӥз, со пӧлысь кыкез - Удмуртиысь пиналъёслэн.- Асьме шаерын тол ӝыны ар пала кыстӥське, нош куасэн нискыласьёслэн лыдзы 25 процент мында гинэ люкаське, - пусйиз Президент Александр Волков. - Тросгес калыкез куас вылэ поттоно. Спортсменъёслэсь вормонъёссэс но дунъяны тыршиськом. Кылем ар ӵоже 13 муртлы улон инты висъямы.Кивалтӥсьёс данъязы тужгес шудо спортсменъёсты. Нырысь ик сцена вылэ тубизы «Преодоление» номинациын вормисе потэмъёс: следж хоккеен шудонъя «Удмуртия» команда, Фанис Муллахметов (пауэрлифтинг), Арслан Гильмутдинов но Ольга Мурашова (велоспорт).- Таӵе сӥлы каремзы понна туж шумпотӥмы, - шуиз следж хоккеен шудӥсь Юрий Широбоков. - Пӧлысьтымы тросэз - гуртъёсысь. Кылем арын ми Россиысь ӵошатсконысь азвесь медален бертӥмы. Та нуналъёсы Мензелинске потыны дасяськиськомы. Шудтэм учыре шедьыса но, азьланезлы осконмес ум ыштӥське.Валентина Емельянова. Теги: Иж  